Varúðarráðstafanir vegna mengunar um áramótin Á undanförnum árum hefur mengun um áramótin af völdum skotelda oft farið yfir heilsuverndarmörk . Mengunin getur verið erfið fyrir einstaklinga með undirliggjandi öndunarfæra - og hjartasjúkdóma og því mikilvægt að þessir einstaklingar grípi til ráðstafana til að koma í veg fyrir frekari veikindi . Einnig geta heilbrigðir einstaklingar fundið fyrir einkennum frá öndunarvegi í mikilli mengun . Alvarlegasta mengunin af völdum skotelda er svifryksmengun ( sótagnir ) sem myndast við sprengingu og bruna og skiptir þá engu hvort skoteldarnir eru vottaðir eða ekki . Allir skoteldar valda svifryksmengun . Þó að brennur um áramótin geti einnig valdið mengun þá er mesta mengunin á þessum tíma af völdum skotelda . Ráðleggingar til að koma í veg fyrir alvarleg veikindi af völdum mengunar um áramótin : Forðist útiveru þar sem mikil mengun er til staðar . Lokið og þéttið glugga og hurðir til að koma í veg fyrir mengun innandyra . Takið lyf sem læknar hafa ávísað og ráðlagt til að koma í veg fyrir versnandi einkenni . Leitið til heilbrigðisþjónustunnar ef vart verður öndunarerfiðleika eða andþyngsla vegna mengunar .